**Реализација хуманитарног Квизимуса 29. 12. 2015.**

На један врло креативан, надахнут и забаван начин, Квизимус је испратио 2015. годину у такмичарском духу. У Нову 2016. годину ускачу победе и долазе бољи услови за оне који су се у претходним борили за живот.
Квизимус који се одржао био је хуманитарног карактера, са циљем да се помогне људима у невољи – овога пута професорки енглеског из Економске школе Марији Милошевић, која је имала несрећу у Тунису пре две године и нашем вршњаку, матуранту Техничке школе Страхињи Живковићу, који се бори против злоћудног тумора на руци. Квизимус је, уз многе игре ( мени најбоље *Чик погоди*, *Асоцијације* и *Музичке* *спојнице*), био спој лепог и корисног. Темеље добре забаве и главни хумани карактер квиза поставила је професорка, уједно и дипломирани музиколог, Милена Благојевић Лазић. У остварењу њених циљева и реализацији плана учествовали су њени ученици, који имају једнако велико срце као што је њено, и срце сваког гледаоца из публике. На овај начин ученици све четири године Гимназије имали су прилику да покажу свој интелект, знање, памћење, али и таленат, попут певачког талента учеснице Иване Ђурић, ученице трећег разреда. Зрелији матуранти из четврте године заједно су се са ученицима друге године борили за победу. Исту борбу водио је и тим из супротне смене, тј. прве и треће године. Током такмичења било је напето и неизвесно ко ће из ове игре изаћи као победник. Није битна борба која се водила у вечерњим сатима на сцени свечане сале у Гимназији 29. децембра. Битна је борба која се водила за животе ово двоје младих људи.
Овај Квизимус био је позив за све ученике како средњих, тако и основних школа, па и њихове родитеље, да буду хумани и помогну да публика буде у што већем броју и да се што више новца скупи у добротворне сврхе. Наравно, сви присутни били су у прилици да осете чари квалитетно и испланираног, а и изведеног програма и нису зажалили што су дошли.
Награда добром делу је што је оно уопште учињено!

 Милица Домазетовић III2